02022R2292 — ET — 24.11.2022 — 000.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B KOMISJONI DELEGEERITUD MÄÄRUS (EL) 2022/2292, 6. september 2022, millega täiendatakse Euroopa Parlamendi ja nõukogu määrust (EL) 2017/625 seoses toiduloomade ja teatavate inimtoiduks ettenähtud toodete saadetiste liitu toomise nõuetega (EMPs kohaldatav tekst) (ELT L 304 24.11.2022, lk 1)





Parandatud:









▼B

KOMISJONI DELEGEERITUD MÄÄRUS (EL) 2022/2292,

6. september 2022,

millega täiendatakse Euroopa Parlamendi ja nõukogu määrust (EL) 2017/625 seoses toiduloomade ja teatavate inimtoiduks ettenähtud toodete saadetiste liitu toomise nõuetega

(EMPs kohaldatav tekst)







I PEATÜKK

KOHALDAMISALA JA MÕISTED

Artikkel 1

Reguleerimisese ja kohaldamisala

1. Käesoleva määrusega täiendatakse määrust (EL) 2017/625 seoses kolmandatest riikidest või nende piirkondadest toiduloomade ja teatavate inimtoiduks ettenähtud kaupade saadetiste liitu toomise nõuetega, et tagada nende vastavus määruse (EL) 2017/625 artikli 1 lõike 2 punktis a osutatud normidega kehtestatud kohaldatavatele nõuetele või nendega vähemalt samaväärseks tunnistatud nõuetele.

2. Lõikes 1 osutatud nõuded hõlmavad järgmist: a) toiduloomade ja teatavate inimtoiduks ettenähtud kaupade identifitseerimine järgmiste liitu toomise nõuete kohaselt: i) nõue, mille kohaselt kõnealused toiduloomad ja teatavad inimtoiduks ettenähtud kaubad on pärit määruse (EL) 2017/625 artikli 126 lõike 2 punktis a osutatud loetellu kantud kolmandast riigist või selle piirkonnast; ii) nõue, mille kohaselt kõnealused toiduloomad ja teatavad inimtoiduks ettenähtud kaubad tuleb lähetada ettevõtetest ning saada või valmistada ettevõtetes, mis vastavad määruse (EL) 2017/625 artikli 126 lõikes 1 osutatud kohaldatavatele nõuetele või nendega vähemalt samaväärseks tunnistatud nõuetele ning mis on kantud määruse (EL) 2017/625 artikli 127 lõike 3 punkti e alapunktide ii ja iii kohaselt koostatud ja ajakohastatud loeteludesse; iii) nõue, mille kohaselt peab vastavalt määruse (EL) 2017/625 artikli 126 lõike 2 punktile c iga toiduloomade ja teatavate inimtoiduks ettenähtud kaupade saadetisega kaasas olema ametlik sertifikaat või ametlik kinnitus või muu tõend (näiteks isiklik kinnitus) määruse (EL) 2017/625 artikli 1 lõike 2 punktis a osutatud normide täitmise kohta; b) vastavalt määruse (EL) 2017/625 artikli 127 lõikele 2 loetletud riigist või selle piirkonnast pärit toiduloomade ja teatavate inimtoiduks ettenähtud kaupade liitu toomise suhtes kohaldatavad nõuded; c) nõuded, mille kohaselt kolmandatest riikidest pärit toiduloomade ja teatavate inimtoiduks ettenähtud kaupade saadetised tuleb lähetada ettevõtetest ning saada või valmistada ettevõtetes, mis vastavad määruse (EL) 2017/625 artikli 126 lõikes 1 osutatud kohaldatavatele nõuetele või nendega vähemalt samaväärseks tunnistatud nõuetele ning mis on kantud määruse (EL) 2017/625 artikli 127 lõike 3 punkti e alapunktide ii ja iii kohaselt koostatud ja ajakohastatud loeteludesse; d) järgmiste erikaupade turuleviimise eesmärgil liitu toomise suhtes kohaldatavad nõuded lisaks määruse (EL) 2017/625 artikli 126 kohaselt sätestatud nõuetele: i) värske liha, hakkliha, lihavalmistised, lihatooted, lihamass ning želatiini ja kollageeni tootmiseks ettenähtud tooraine; ii) elusad karbid, okasnahksed, mantelloomad ja meriteod; iii) kalandustooted; iv) liittooted; e) täiendavad nõuded ametlikele sertifikaatidele, ametlikele kinnitustele ja isiklikele kinnitustele, mis peavad toiduloomade ja teatavate inimtoiduks ettenähtud kaupadega liitu toomisel kaasas olema; f) nõuded toiduloomadel farmakoloogiliste toimeainete kasutamise ja nende jääkide kohta ning saasteainete ja pestitsiidijääkide piirnormide kohta loomsetes saadustes ja liittoodetes, kui kõnealused toiduloomad, loomsed saadused ja liittooted tuuakse liitu kolmandatest riikidest ja on ette nähtud liidu turule viimiseks ning need nõuded on vajalikud selle tagamiseks, et kõnealuste toiduloomade, loomsete saaduste ja liittoodete puhul võimaldatakse asjaomastes liidu toiduohutuseeskirjades sätestatuga samaväärset inimeste tervise kaitse taset; g) nõue, mille kohaselt võib toiduloomi, loomseid saadusi ja liittooteid liitu tuua ainult sellistest kolmandatest riikidest, kes esitavad asjakohased tõendid ja tagatised käesolevas määruses sätestatud nõuete täitmise kohta, esitades selleks kontrollikava.

3. Käesoleva määruse kohaldamisalasse ei kuulu: a) loomad ja kaubad, mis ei ole ette nähtud inimtoiduks; kui aga loomade ja kaupade sihtkoht ei ole liitu toomisel veel otsustatud ja inimtoiduks kasutamise võimalust ei saa välistada, kohaldatakse käesolevat määrust; b) inimtoiduks ettenähtud loomade ja kaupade transiitvedu läbi liidu territooriumi ilma kõnealuseid kaupu turule viimata; c) inimtoiduks ettenähtud tooted, mida kasutatakse näidistena tooteanalüüsiks ja kvaliteedikontrolliks, ilma et neid turule viidaks.

Artikkel 2

Mõisted

Käesolevas määruses kasutatakse järgmisi mõisteid:

1) „liitu toomine“ – liitu toomine määruse (EL) 2017/625 artikli 3 punktis 40 määratletud tähenduses;

2) „saadetis“ – saadetis määruse (EL) 2017/625 artikli 3 punktis 37 määratletud tähenduses;

3) „loomad“ – loomad määruse (EL) 2017/625 artikli 3 punktis 9 määratletud tähenduses;

4) „kaubad“ – kaubad määruse (EL) 2017/625 artikli 3 punktis 11 määratletud tähenduses;

5) „samaväärne“ – samaväärne määruse (EÜ) nr 852/2004 artikli 2 lõike 1 punktis e määratletud tähenduses;

6) „ettevõte“ – ettevõte määruse (EÜ) nr 852/2004 artikli 2 lõike 1 punktis c määratletud tähenduses;

7) „ametlik sertifikaat“ – ametlik sertifikaat määruse (EL) 2017/625 artikli 3 punktis 27 määratletud tähenduses;

8) „ametlik kinnitus“ – ametlik kinnitus määruse (EL) 2017/625 artikli 3 punktis 28 määratletud tähenduses;

9) „isiklik kinnitus“ – kinnitus, millele on alla kirjutanud toidukäitleja, kes toob kaupu liitu;

10) „turuleviimine“ – turuleviimine määruse (EÜ) nr 178/2002 artikli 3 punktis 8 määratletud tähenduses;

11) „värske liha“ – värske liha määruse (EÜ) nr 853/2004 I lisa punktis 1.10 määratletud tähenduses;

12) „hakkliha“ – hakkliha määruse (EÜ) nr 853/2004 I lisa punktis 1.13 määratletud tähenduses;

13) „lihavalmistised“ – lihavalmistised määruse (EÜ) nr 853/2004 I lisa punktis 1.15 määratletud tähenduses;

14) „lihatooted“ – lihatooted määruse (EÜ) nr 853/2004 I lisa punktis 7.1 määratletud tähenduses;

15) „lihamass“ – lihamass määruse (EÜ) nr 853/2004 I lisa punktis 1.14 määratletud tähenduses;

16) „želatiin“ – želatiin määruse (EÜ) nr 853/2004 I lisa punktis 7.7 määratletud tähenduses;

17) „kollageen“ – kollageen määruse (EÜ) nr 853/2004 I lisa punktis 7.8 määratletud tähenduses;

18) „kõrgrafineeritud loomsed saadused“ – määruse (EÜ) nr 853/2004 III lisa XVI jaotise punktis 1 osutatud kõrgrafineeritud loomsed saadused;

19) „karbid“ – kahepoolmelised molluskid määruse (EÜ) nr 853/2004 I lisa punktis 2.1 määratletud tähenduses;

20) „kalandustooted“ – kalandustooted määruse (EÜ) nr 853/2004 I lisa punktis 3.1 määratletud tähenduses;

21) „liittoode“ – toit, mis sisaldab nii taimseid kui ka töödeldud loomseid saadusi;

22) „farmakoloogiline toimeaine“ – farmakoloogiline toimeaine komisjoni delegeeritud määruse (EL) 2019/2090 ( 1 ) artikli 2 punktis a määratletud tähenduses;

23) „saasteaine“ – saasteaine nõukogu määruse (EMÜ) nr 315/93 ( 2 ) artikli 1 lõike 1 teises lõigus määratletud tähenduses;

24) „pestitsiidijäägid“, „pestitsiidide jäägid“ – pestitsiidide jäägid määruse (EÜ) nr 396/2005 artikli 3 lõike 2 punktis c määratletud tähenduses;

25) „loomne saadus“ – loomne saadus määruse (EÜ) nr 853/2004 I lisa punktis 8.1 määratletud tähenduses;

26) „farmakoloogiliste toimeainete, pestitsiidide ja saasteainete kontrollikava“ – kontrollikava farmakoloogiliste toimeainete kasutamise, farmakoloogiliste toimeainete jääkide piirnormide, pestitsiidijääkide piirnormide ja saasteainete piirnormide kohta toiduloomades ja loomsetes saadustes, sh nendes, mida kasutatakse liittoodetes;

27) „putukad“ – toit, mis koosneb, on saadud või toodetud putukatest või nende osadest, sealhulgas inimtoiduks ettenähtud mis tahes arengustaadiumis putukatest, millele on vajaduse korral antud luba kooskõlas Euroopa Parlamendi ja nõukogu määrusega (EL) 2015/2283 ( 3 ) ja mis on loetletud komisjoni rakendusmäärusega (EL) 2017/2470 ( 4 ) kehtestatud liidu uuendtoitude loetelus (edaspidi „liidu uuendtoitude loetelu“);

28) „transiit“ – transiit määruse (EL) 2017/625 artikli 3 punktis 44 määratletud tähenduses;

29) „roomajate liha“ – tehistingimustes peetavate, liiki Alligator mississippiensis, Crocodylus johnstoni, Crocodylus niloticus, Crocodylus porosus, Timon lepidus, Python reticulatus, Python molurus bivittatus või Pelodiscus sinensis kuuluvate roomajate töötlemata või töödeldud söödavad kehaosad, mille kasutamiseks on vajaduse korral antud luba vastavalt määrusele (EL) 2015/2283 ja mis on kantud liidu uuendtoitude loetellu;

30) „teod“ – teod määruse (EÜ) nr 853/2004 I lisa punktis 6.2 määratletud tähenduses ja inimtoiduks ettenähtud mis tahes muud liiki teod Helicidae, Hygromiidae või Sphincterochilidae sugukonnast;

31) „toit“ – toit määruse (EÜ) nr 178/2002 artiklis 2 määratletud tähenduses;

32) „sööt“ – sööt määruse (EÜ) nr 178/2002 artikli 3 lõikes 4 määratletud tähenduses;

33) „audit“ – audit määruse (EL) 2017/625 artikli 3 punktis 30 määratletud tähenduses;

34) „pädevad asutused“ – pädevad asutused määruse (EL) 2017/625 artikli 3 punktis 3 määratletud tähenduses;

35) „idandid“ – idandid komisjoni rakendusmääruse (EL) nr 208/2013 ( 5 ) artikli 2 punktis a määratletud tähenduses;

36) „esmatootmine“ – esmatootmine määruse (EÜ) nr 178/2002 artikli 3 punktis 17 määratletud tähenduses;

37) „tapamaja“ – tapamaja määruse (EÜ) nr 853/2004 I lisa punktis 1.16 määratletud tähenduses;

38) „ulukikäitlusettevõte“ – ulukite käsitsemise ettevõte määruse (EÜ) nr 853/2004 I lisa punkti 1.18 määratletud tähenduses;

39) „lihalõikusettevõte“ – lihalõikusettevõte määruse (EÜ) nr 853/2004 I lisa punktis 1.17 määratletud tähenduses;

40) „tootmisala“ – tootmisala määruse (EÜ) nr 853/2004 I lisa punktis 2.5 määratletud tähenduses;

41) „tehaslaev“ – tehaslaev määruse (EÜ) nr 853/2004 I lisa punktis 3.2 määratletud tähenduses;

42) „külmutuslaev“ – külmutuslaev määruse (EÜ) nr 853/2004 I lisa punktis 3.3 määratletud tähenduses;

43) „külmveolaev“ – laev, mille seadmestik on ette nähtud kaubaalustel või lahtise lasti (pakendamata kauba) hoiustamiseks ja vedamiseks reguleeritava temperatuuriga trümmides või kambrites;

44) „piimatooted“ – piimatooted määruse (EÜ) nr 853/2004 I lisa punktis 7.2 määratletud tähenduses;

45) „munatooted“ – munatooted määruse (EÜ) nr 853/2004 I lisa punktis 7.3 määratletud tähenduses;

46) „toidukäitleja“ – toidukäitleja määruse (EÜ) nr 178/2002 artikli 3 punktis 3 määratletud tähenduses;

47) „ettevõtja“ – ettevõtja määruse (EL) 2017/625 artikli 3 punktis 29 määratletud tähenduses;

48) „piiripunkt“ – piiripunkt määruse (EL) 2017/625 artikli 3 punktis 38 määratletud tähenduses.







II PEATÜKK

LIITU TOOMISE TINGIMUSED SEOSES KOLMANDATE PÄRITOLURIIKIDE VÕI NENDE PIIRKONDADEGA

Artikkel 3

Toiduloomad ja kaubad, mis peavad pärinema sellistest kolmandatest riikidest või nende piirkondadest, mis on kantud määruse (EL) 2017/625 artikli 126 lõike 2 punktis a osutatud loetellu

Järgmisi toiduloomade ja inimtoiduks ettenähtud kaupade saadetisi võib liitu tuua üksnes kolmandast riigist või selle piirkonnast, mis on kantud rakendusmääruses (EL) 2021/405 sätestatud loomade ja kaupade loetelusse:

a) elusloomad, kelle jaoks on määruse (EMÜ) nr 2658/87 I lisa teise osa grupis 1 esitatud kombineeritud nomenklatuuri koodid (CN-koodid), kui need elusloomad on toiduloomad;

b) inimtoiduks ettenähtud loomsed saadused, sealhulgas roomajate liha ning surnud terved putukad, putukate osad või töödeldud putukad, mille jaoks on nõukogu määruse (EMÜ) nr 2658/87 I lisa teises osas esitatud järgmised koodid: i) CN-koodid gruppides 2–5, 15, 16 ja 29 või ii) harmoneeritud süsteemi rubriigid (HSi rubriigid) 0901 , 1702 , 2105 , 2106 , 2301 , 3001 , 3002 , 3302 , 3501 , 3502 , 3503 , 3504 , 3507 , 3913 , 3926 , 4101 , 4102 , 4103 ja 9602 ;

c) elusteod (v.a meriteod), kellele on osutatud määruse (EMÜ) nr 2658/87 I lisa teise osa CN-koodiga 0307 60 00 ;

d) suirapulber, mis kuulub määruse (EMÜ) nr 2658/87 I lisa teise osa CN-koodi ex 1212 99 95 alla.

Artikkel 4

Täiendavad nõuded kolmandast riigist või selle piirkonnast toiduloomade ja kaupade liitu toomise kohta

Lisaks määruse (EL) 2017/625 artikli 127 lõikes 3 sätestatud nõuetele teeb komisjon otsuse kolmandate riikide või nende piirkondade lisamise kohta kõnealuse määruse artikli 126 lõike 2 punktis a osutatud loetellu üksnes juhul, kui komisjon tunnistab, et järgmised nõuded on vähemalt samaväärsed liidu asjakohaste nõuetega, mida kohaldatakse käesoleva artiklis 3 osutatud toiduloomade ja kaupade suhtes:

a) kolmanda riigi õigusaktid, milles käsitletakse järgmist: i) loomsete saaduste tootmine; ii) veterinaarravimite kasutamine, kaasa arvatud nende keelamist või lubamist, nende turustamist ja turulelaskmist käsitlevad eeskirjad ning manustamist ja kontrollimist käsitlevad eeskirjad; iii) sööda valmistamine ja kasutamine, sealhulgas söödalisandite kasutamise menetlus ning ravimsööda valmistamine ja kasutamine ning sööda valmistamisel kasutatava tooraine ja lõpptoote hügieenikvaliteet;

b) liitu importimiseks ettenähtud loomsete saaduste tootmise, valmistamise, käitlemise, ladustamise ja lähetamise suhtes praegu kohaldatavad hügieeninõuded;

c) kolmandatest riikidest pärit loomsete saaduste turustamise kogemused ja liitu toomisel tehtavate mis tahes ametlike kontrollide tulemused;

d) komisjoni poolt kolmandas riigis läbi viidud auditite tulemused (kui need on kättesaadavad), mis on seotud muude toiduloomade ja kaupadega, mille puhul kolmas riik on juba määruse (EL) 2017/625 artikli 127 lõike 2 kohaselt loetelusse kantud, eelkõige kolmanda riigi auditeeritud pädevate asutuste hindamise tulemused, ning meetmed, mida pädevad asutused on võtnud komisjoni poolt pärast selliseid auditeid tehtud soovitusi arvesse võttes;

e) vajaduse korral komisjoni poolt heakskiidetud zoonooside tõrjeprogrammi olemasolu, selle rakendamine ja sellest teatamine;

f) kolmanda riigi nõuded seoses farmakoloogiliste toimeainete, pestitsiidide ja saasteainetega vastavalt artiklile 6.

Artikkel 5

Loomad ja tooted, mille suhtes kohaldatakse artikleid 6–12

1. Artiklites 6–12 sätestatud nõudeid kohaldatakse järgmiste loomade ja toodete suhtes: a) elusloomad, kelle jaoks on määruse (EMÜ) nr 2658/87 I lisa teise osa I jaotise grupis 1 esitatud CN-koodid, kui need loomad on toiduloomad; b) loomsed saadused, mille jaoks on määruse (EMÜ) nr 2658/87 I lisa teise osa gruppides 2–5, 15 ja 16 esitatud CN-koodid ja mille jaoks on harmoneeritud süsteemi rubriikides 0901 , 2105 , 3501 , 3502 ja 3504 esitatud harmoneeritud süsteemi alamrubriigid (HSi alamrubriigid); c) liittooted, mille jaoks on määruse (EMÜ) nr 2658/87 I lisa teise osa III jaotise grupis 15 ja IV jaotise gruppides 16–22 esitatud CN-koodid.

2. Artiklites 6–12 sätestatud nõudeid ei kohaldata järgneva suhtes: — määruse (EÜ) nr 853/2004 III lisa XIV jaotise I peatüki punktis 1 osutatud želatiin ja želatiini tootmise tooraine; — kõnealuse määruse III lisa XV jaotise I peatüki punktis 1 osutatud kollageen ja kollageeni tootmise tooraine; — kõrgrafineeritud loomsed saadused; — putukad, konnad, konnakoivad, teod, roomajad ja roomajate liha.

Artikkel 6

Farmakoloogiliste toimeainete ja nende jääkide, saasteainete ja pestitsiidijääkidega seotud täiendavad nõuded toiduloomade, loomsete saaduste ja liittoodete liitu toomise kohta

1. Lisaks määruses (EL) 2017/625 sätestatud nõuetele tohib toiduloomade, loomsete saaduste ja liittoodete saadetisi liitu tuua üksnes sellisest kolmandast riigist, kus on kehtestatud farmakoloogiliste toimeainete, pestitsiidide ja saasteainete kontrollikava, millega on ette nähtud tagatised järgmiste nõuete täitmise kohta: a) liidu nõuded farmakoloogiliste toimeainete kasutamise, farmakoloogiliste toimeainete jääkide piirnormide, pestitsiidijääkide piirnormide ja saasteainete piirnormide kohta ning b) käesoleva määruse artiklites 9–12 sätestatud täiendavad nõuded.

2. Lisaks määruse (EL) 2017/625 artikli 127 lõikes 3 sätestatud nõuetele teeb komisjon otsuse kolmanda riigi lisamise kohta kõnealuse määruse artikli 126 lõike 2 punktis a osutatud loetellu üksnes juhul, kui kõnealune kolmas riik esitab oma kolmandate riikide loetellu kandmise taotluses, mille see kolmas riik peab esitama määruse (EL) 2017/625 artikli 127 lõike 2 kohaselt, koos käesoleva määruse I lisa II osas loetletud teabega tõendid ja tagatised, mis kinnitavad vastavust käesoleva artikli lõikes 1 sätestatud nõuetele.

3. Pärast seda, kui komisjon on kiitnud heaks kolmanda riigi lisamise loa saanud kolmandate riikide loetellu, tagab ta kooskõlas määruse (EL) 2017/625 artikli 127 lõikega 3, et see kolmas riik täidab jätkuvalt käesoleva artikli lõikes 1 sätestatud nõudeid.

4. Lõike 3 kohaldamisel võtab komisjon arvesse ajakohastatud tõendeid ja tagatisi lõikes 1 sätestatud nõuetele vastavuse kohta, sh nõutud teavet kolmanda riigi farmakoloogiliste toimeainete, pestitsiidide ja saasteainete kontrollikava kohta vastavalt I lisa II osale, mille asjaomane kolmas riik peab esitama iga aasta 31. märtsiks.

Artikkel 7

Kolmanda riigi lisamine selliste kolmandate riikide loetellu, kes täidavad liidu nõudeid farmakoloogiliste toimeainete ja nende jääkide, saasteainete ja pestitsiidijääkide kohta

Lisaks määruses (EL) 2017/625 sätestatud nõuetele tohib toiduloomade, loomsete saaduste ja liittoodete saadetisi liitu tuua üksnes sellisest kolmandast riigist, mis vastab artikli 6 lõikes 1 sätestatud nõuetele ja on kantud rakendusmääruse (EL) 2021/405 -I lisas esitatud selliste kolmandate riikide loetellu, kust on lubatud liitu tuua asjaomaseid toiduloomi või loomseid saadusi.

Artikkel 8

Erand toiduloomade, loomsete saaduste ja liittoodete liitu toomise nõuetest

1. Erandina artiklist 7 võib toiduloomade, loomsete saaduste ja liittoodete saadetisi liitu tuua kolmandatest riikidest, kellel ei ole farmakoloogiliste toimeainete, pestitsiidide ja saasteainete heakskiidetud kontrollikava, kuid kes tagavad, et toiduloomad ja loomsed saadused, sh need, mida kasutatakse liittoodetes, on pärit liikmesriigist või seoses kõnealuste toiduloomade või loomsete saadustega rakendusmääruse (EL) 2021/405 -I lisas esitatud loetellu kantud kolmandast riigist.

2. Lisaks määruse (EL) 2017/625 artikli 127 lõikes 3 sätestatud nõuetele teeb komisjon otsuse kolmanda riigi lisamise kohta kõnealuse määruse artikli 126 lõike 2 punktis a osutatud loetellu üksnes juhul, kui selle kolmanda riigi pädev asutus esitab komisjonile tõendid ja tagatised, mis kinnitavad vastavust käesoleva artikli lõikes 1 sätestatud nõuetele. Sellised tõendid ja tagatised sisaldavad teavet kõnealuses kolmandas riigis kehtestatud menetluste kohta, mis aitavad tagada asjaomaste toiduloomade ja loomsete saaduste jälgitavuse ja päritolu.

3. Kui kolmas riik on vastavalt lõigetele 1 ja 2 kantud loa saanud kolmandate riikide loetellu konkreetsete toiduloomade või loomsete saaduste puhul, lisatakse seda kolmandat riiki käsitlevale kandele järgmine märkus: „Kolmas riik, kust kooskõlas komisjoni delegeeritud määruse (EL) 2022/2292 artikliga 8 tuuakse liitu ainult konkreetseid toiduloomi või loomseid saadusi (sellisel kujul või liittoodete koostisosadena), mis on pärit a) muudest kolmandatest riikidest, kust on lubatud selliseid toiduloomi või loomseid saadusi liitu tuua, või b) liikmesriikidest.“

Kolmandate riikide puhul, kust loomatervisenõuete tõttu ei tohi liitu tuua konkreetseid toiduloomi või loomseid saadusi sellisel kujul, lisatakse seda kolmandat riiki käsitlevale kandele järgmine märkus:

„Kolmas riik, kust kooskõlas komisjoni delegeeritud määruse (EL) 2022/2292 artikliga 8 tuuakse liitu ainult töödeldud loomseid saadusi sisaldavaid liittooteid, mis on pärit a) muudest kolmandatest riikidest, kust on lubatud selliseid loomseid saadusi liitu tuua, või b) liikmesriikidest.“

4. Liitu toomiseks ettenähtud kestade tootmiseks võivad kolmandad riigid kasutada loomset toorainet, mis on saadud liikmesriikidest või muudest kolmandatest riikidest või nende piirkondadest, kust on lubatud liitu tuua värsket liha või teatavaid lihatooteid ja töödeldud magusid, põisi ja sooli, ning mis on kantud komisjoni rakendusmääruses (EL) 2021/404 ( 6 ) või rakendusmääruses (EL) 2021/405 esitatud vastavatesse värsket liha ja lihasaadusi käsitlevatesse loeteludesse. Kolmandad riigid, kust kestasid liitu tuuakse, peavad olema loetletud rakendusmääruse (EL) 2021/405 -I lisas seoses kestadega. Lisaks kantakse ettevõtted, millest kesti liitu tuuakse, käesoleva määruse artikli 13 lõikes 1 osutatud loetelusse.

5. Pärast seda, kui komisjon on kiitnud heaks kolmanda riigi lisamise käesolevas artiklis osutatud loa saanud kolmandate riikide loeteludesse, tagab ta kooskõlas määruse (EL) 2017/625 artikli 127 lõikega 4, et see kolmas riik täidab jätkuvalt käesoleva artikli lõikes 1 sätestatud nõudeid.







III PEATÜKK

LIITU TOOMISE TINGIMUSED SEOSES FARMAKOLOOGILISTE TOIMEAINETE KASUTAMISE JA NENDE JÄÄKIDE, SAASTEAINETE JA PESTITSIIDIJÄÄKIDEGA

Artikkel 9

Nõuded seoses toiduloomadel farmakoloogiliste toimeainete kasutamisega ning nende jääkidega loomsetes saadustes ja liittoodetes

1. Toiduloomi, loomseid saadusi ja liittooteid tuuakse liitu üksnes sellistest kolmandatest riikidest, kes esitavad tagatised selle kohta, et delegeeritud määruse (EL) 2022/1644 I lisas osutatud farmakoloogiliste toimeainete kasutamise ja nende jääkide kontroll on vähemalt samaväärne rakendusmääruse (EL) 2022/1646 artiklis 4 osutatud mitmeaastastes riiklikes kontrollikavades nõutud kontrolliga.

2. Kui kolmas riik lubab toiduloomadel kasutada farmakoloogilisi toimeaineid, mida ei ole liidus selliste loomade puhul kasutada lubatud, tuuakse toiduloomi, loomseid saadusi ja liittooteid liitu ainult juhul, kui kõnealune kolmas riik esitab tagatised, et neis loomades ega toodetes ei esine kõnealuste ainete jääke. Selliste jääkide puudumise tõendamiseks kasutatavad meetodid peavad vastama rakendusmääruse (EL) 2021/808 I lisas esitatud nõuetele või nendega samaväärsetele nõuetele.

Artikkel 10

Teatavate ainete keelustamist käsitlevad nõuded

1. Toiduloomi, loomseid saadusi ja liittooteid tuuakse liitu üksnes sellistest kolmandatest riikidest, kes esitavad tagatised selle kohta, et nad järgivad direktiivis 96/22/EÜ sätestatud keeldu kasutada beetaagoniste ning stilbeeni, türeostaatilisi, östrogeenseid, androgeenseid ja gestageenseid aineid ning määruse (EL) nr 37/2010 lisa tabelis 2 loetletud ainete kasutamise keeldu.

2. Sellistest kolmandatest riikidest, kus on lubatud lõikes 1 osutatud ainete kasutamine toiduloomadel või kus ei ole eeskirju nende ainete kasutamise kohta, tuuakse toiduloomi, loomseid saadusi ja liittooteid liitu ainult juhul, kui need riigid esitavad tagatised, et: a) nad on loonud eraldatud tootmise süsteemi, millega tagatakse, et liitu toomiseks ettenähtud toiduloomi, loomseid saadusi ja liittooteid ei ravita ega töödelda lõikes 1 osutatud ainetega, ning b) nad on loonud asjakohase loomade identifitseerimise ja jälgitavuse süsteemi, samuti lõikes 1 osutatud ainete turustamise kontrollimise ja veterinaarravimite manustamise arvestuse pidamise süsteemi.

Artikkel 11

Loomsetes saadustes ja liittoodetes sisalduvaid pestitsiidijääke käsitlevad nõuded

Loomseid saadusi ja liittooteid võib liitu tuua ainult kolmandatest riikidest, kes esitavad tagatised selle kohta, et seal tehakse esindavaid kontrolle, tõestamaks et nende toodete puhul on järgitud määruses (EÜ) nr 396/2005 sätestatud jääkide piirnorme. Need tagatised peavad olema vähemalt samaväärsed tagatistega, mis on ette nähtud rakendusmääruses (EL) 2021/1355 osutatud pestitsiidijääke käsitlevate mitmeaastaste riiklike kontrolliprogrammidega.

Artikkel 12

Loomsetes saadustes ja liittoodetes sisalduvaid saasteaineid käsitlevad nõuded

Loomseid saadusi ja liittooteid võib liitu tuua ainult kolmandatest riikidest, kes esitavad tagatised selle kohta, et nende toodete puhul on järgitud määruse (EMÜ) nr 315/93 alusel kehtestatud saasteainete piirnorme. Need tagatised peavad olema vähemalt samaväärsed tagatistega, mis on ette nähtud vastavalt delegeeritud määrusele (EL) 2022/931 ja rakendusmäärusele (EL) 2022/932 kehtestatud mitmeaastaste riiklike kontrollikavadega.







IV PEATÜKK

LIITU TOOMISE NÕUDED SEOSES ETTEVÕTETEGA

Artikkel 13

Nõuded ettevõtetele

1. Järgmiste kaupade saadetisi võib liitu tuua üksnes siis, kui kõnealused saadetised lähetatakse ettevõtetest ning saadakse või valmistatakse ettevõtetes, mis on kantud määruse (EL) 2017/625 artikli 127 lõike 3 punkti e alapunktide ii ja iii kohaselt koostatud ja ajakohastatud loeteludesse: a) loomsed saadused, mille jaoks on nõuded esitatud määruse (EÜ) nr 853/2004 III lisas ja mille jaoks on määruse (EMÜ) nr 2658/87 I lisa teises osas esitatud järgmised koodid: i) CN-koodid gruppides 2–5, 15 ja 16 või ii) HSi alamrubriigid rubriikides 1702 , 2105 , 2106 , 2301 , 2932 , 3001 , 3002 , 3501 , 3502 , 3503 , 3504 , 4101 , 4102 ja 4103 ; b) idandid, mis kuuluvad järgmistesse HSi alamrubriikidesse: 0704 90 , 0706 90 , 0708 10 , 0708 20 , 0708 90 või 1214 90 määruse (EMÜ) nr 2658/87 I lisa teises osas.

2. Käesoleva artikli lõikes 1 osutatud ettevõtted võib kanda määruse (EL) 2017/625 artikli 127 lõike 3 punktis e osutatud loeteludesse ainult juhul, kui lisaks määruse (EL) 2017/625 artikli 127 lõike 3 punkti e alapunktides ii ja iv sätestatud tagatistele annab ettevõtete asukohaks olev kolmas riik järgmised tagatised: a) need ettevõtted ja lõike 1 punktis a osutatud loomsete saaduste valmistamisel kasutatavat loomset toorainet käitlevad ettevõtted täidavad määruse (EL) 2017/625 artikli 126 lõikes 1 ja eelkõige määruses (EÜ) nr 853/2004 osutatud kohaldatavaid nõudeid või nendega vähemalt samaväärseks tunnistatud nõudeid; b) need ettevõtted käitlevad vajaduse korral üksnes loomset toorainet, mis on pärit kolmandatest riikidest, kus on selle tootekategooria kohta olemas heakskiidetud jääkide kontrolli kava vastavalt delegeeritud määrusele (EL) 2022/1644 ja rakendusmäärusele (EL) 2022/1646, või liikmesriikidest; c) tal on tegelikud volitused takistada sellistel ettevõtetel loomseid saaduseid liitu tuua juhul kui need ettevõtted ei täida asjaomaseid liidu nõudeid või nendega vähemalt samaväärseks tunnistatud nõudeid.

3. Komisjon esitab liikmesriikidele kõik kolmanda riigi pädevatelt asutustelt vastavalt määruse (EL) 2017/625 artikli 127 lõike 3 punkti e alapunktile iii saadud uued ja ajakohastatud loetelud ning avaldab need oma veebisaidil.

4. Liikmesriigid lubavad lõikes 1 osutatud saadetisi liitu tuua üksnes tingimusel, et kolmanda riigi pädevad asutused annavad välja ametlikud sertifikaadid, mis peavad liidu kehtivate eeskirjade kohaselt selliste saadetistega kaasas olema alates kuupäevast, mil komisjon lõikes 1 osutatud ettevõtete loetelud avaldab.

Artikkel 14

Ettevõtted, mille suhtes ei kohaldata artikli 13 lõikes 1 sätestatud nõudeid

Artikli 13 lõikes 1 sätestatud nõudeid ei kohaldata ettevõtete suhtes, mille tegevused on üksnes järgmised:

a) esmatootmine;

b) transporditoimingud;

c) reguleeritava temperatuuriga ladustamistingimusi mittevajavate loomsete saaduste ladustamine;

d) määruse (EMÜ) nr 2658/87 I lisa teise osa HSi rubriikides 2930 , 2932 , 3503 , 3507 ja 3913 osutatud kõrgrafineeritud loomsete saaduste tootmine;

e) määruse (EMÜ) nr 2658/87 I lisa teise osa HSi rubriikides 3913 , 3926 ja 9602 osutatud želatiinikapslite tootmine.







V PEATÜKK

TÄIENDAVAD NÕUDED TEATAVATE INIMTOIDUKS ETTENÄHTUD KAUPADE LIITU TOOMISEKS

Artikkel 15

Värske liha, hakkliha, lihavalmististe, lihamassi, lihatoodete ning želatiini ja kollageeni tootmiseks ettenähtud tooraine saadetiste suhtes kohaldatavad nõuded

Järgmiste loomsete saaduste saadetisi võib liitu tuua üksnes siis, kui need on toodetud toorainest, mis on saadud tapamajades, ulukikäitlusettevõtetes, lihalõikusettevõtetes ja kalandustooteid käitlevates ettevõtetes, mis on kantud määruse (EL) 2017/625 artikli 127 lõike 3 punkti e kohaselt koostatud ja ajakohastatud ettevõtete loeteludesse:

a) värske liha;

b) hakkliha;

c) lihavalmistised;

d) lihamass ja lihatooted, v.a kestad komisjoni delegeeritud määruse (EL) 2020/692 ( 7 ) artikli 2 punktis 45 määratletud tähenduses;

e) määruse (EÜ) nr 853/2004 III lisa XIV jao I peatüki punkti 4 alapunktis a ja XV jao I peatüki punkti 4 alapunktis a osutatud želatiini ja kollageeni tootmiseks ettenähtud tooraine.

Artikkel 16

Elusate karpide, okasnahksete, mantelloomade ja meritigude saadetiste suhtes kohaldatavad nõuded

1. Olenemata käesoleva määruse artiklist 14 võib elusate karpide, okasnahksete, mantelloomade ja meritigude (kelle jaoks CN-koodid on esitatud määruse (EMÜ) nr 2658/87 I lisa teise osa rubriigis 0307 ) saadetisi liitu tuua üksnes nende kolmandate riikide tootmispiirkondadest, mis on kantud määruse (EL) 2017/625 artikli 127 lõike 3 punkti e kohaselt kolmandate riikide pädevate asutuste koostatud loeteludesse, mille komisjon on avaldanud.

2. Järgmisi tooteid võib liitu tuua isegi juhul, kui need on kogutud aladelt, mida kolmanda tootjariigi pädevate asutused ei ole määruse (EL) 2017/625 artikli 18 lõike 6 kohaselt klassifitseerinud: a) kammkarplased, välja arvatud juhul, kui rakendusmääruse (EL) 2019/627 artikli 57 kohaselt kehtestatud seireprogrammide andmed võimaldavad pädevatel asutustel klassifitseerida määruse (EÜ) nr 853/2004 III lisa VII jao IX peatüki punktis 2 esitatud kalastuspiirkondi; b) mittefiltreeriva toitumisviisiga meriteod ja mittefiltreeriva toitumisviisiga okasnahksed.

Artikkel 17

Tootmispiirkondade loetelude koostamine

1. Enne kui kolmanda riigi pädevad asutused koostavad käesoleva määruse artikli 16 lõikes 1 osutatud loetelud, võetakse eelkõige arvesse tagatisi, mida kolmanda riigi pädevad asutused saavad anda seoses tootmispiirkondade klassifikatsiooni ja kontrolli käsitlevate rakendusmääruse (EL) 2019/627 artikli 52 nõuete järgimisega.

2. Enne artikli 16 lõikes 1 osutatud loetelude koostamist teeb komisjon kohapealse kontrolli.

3. Pärast artikli 16 lõikes 1 osutatud loetelude koostamist ja juhul, kui kolmanda riigi pädevad asutused annavad piisavad tagatised nende vastutusalasse kuuluvate tootmispiirkondade klassifitseerimise ja kontrolli osas, ei pea komisjon kohapealset kontrollkäiku tegema enne uue tootmispiirkonna lisamist olemasolevasse loetellu, mis on koostatud kooskõlas artikliga 13.

Artikkel 18

Kalandustooteid käsitlevad erinõuded

Kalandustoodete saadetisi, mille jaoks CN-koodid on esitatud määruse (EMÜ) nr 2658/87 I lisa teise osa rubriikides 0301 , 0302 , 0303 , 0304 , 0305 , 0306 , 0307 , 0308 , 0309 , 1504 , 1516 , 1517 , 1603 , 1604 , 1605 ja 2106 , võib turuleviimise eesmärgil liitu tuua üksnes siis, kui need on saadud või mis tahes tootmisetapis valmistatud maismaal asuvas ettevõttes, tehas- või külmutuslaevadel või mida on ladustatud külmhoones või külmveolaevas, mis on kantud vastavalt määruse (EL) 2017/625 artikli 127 lõike 3 punktile e koostatud ja ajakohastatud loetellu, mille komisjon on avaldanud.

Artikkel 19

Erinõuded laevade loetellu kandmiseks

1. Laeva võib kanda määruse (EL) 2017/625 artikli 127 lõike 3 punkti e alapunktis ii osutatud loetellu ühisteatise alusel, mille on koostanud selle kolmanda riigi pädevad asutused, kelle lipu all laev sõidab, ja sellise muu kolmanda riigi pädevad asutused, kellele on selle kolmanda riigi pädevad asutused, kelle lipu all laev sõidab, delegeerinud vastutuse asjaomase laeva inspekteerimise eest, tingimusel et kõik järgmised nõuded on täidetud: a) mõlemad kolmandad riigid on kantud määruse (EL) 2017/625 artikli 127 lõike 3 kohaselt koostatud selliste kolmandate riikide või nende piirkondade loetellu, kust on lubatud kalandustooteid liitu tuua; b) kõik asjaomaselt laevalt pärit kalandustooted, mis on ette nähtud liidus turuleviimiseks, lossitakse otse kolmandas riigis, kellele see kolmas riik, kelle lipu all laev sõidab, on delegeerinud vastutuse asjaomase laeva inspekteerimise eest; c) delegeeritud pädevad asutused on laeva inspekteerinud ja kinnitanud, et see vastab kohaldatavatele liidu nõuetele; d) delegeeritud pädevad asutused on kinnitanud, et nad inspekteerivad laeva korrapäraselt, tagamaks, et see vastab jätkuvalt kohaldatavatele liidu nõuetele.

2. Laeva võib kanda määruse (EL) 2017/625 artikli 127 lõike 3 punkti e alapunktis ii osutatud loetellu ühisteatise alusel, mille on koostanud selle kolmanda riigi pädevad asutused, kelle lipu all laev sõidab, ja sellise liikmesriigi pädevad asutused, kellele on selle kolmanda riigi pädevad asutused, kelle lipu all laev sõidab, delegeerinud vastutuse asjaomase laeva inspekteerimise eest, tingimusel et kõik järgmised nõuded on täidetud: a) kõik asjaomaselt laevalt pärit kalandustooted, mis on ette nähtud liidus turuleviimiseks, lossitakse otse liikmesriigis, kellele see kolmas riik, kelle lipu all laev sõidab, on delegeerinud vastutuse asjaomase laeva inspekteerimise eest; b) delegeeritud pädevad asutused on laeva inspekteerinud ja kinnitanud, et see vastab kohaldatavatele liidu nõuetele; c) delegeeritud pädevad asutused on kinnitanud, et nad inspekteerivad laeva korrapäraselt, tagamaks, et see vastab jätkuvalt kohaldatavatele liidu nõuetele.

Artikkel 20

Liittoodete saadetiste suhtes kohaldatavad nõuded

1. Määruse (EMÜ) nr 2658/87 I lisa teise osa rubriikide 1517 , 1518 , 1601 00 , 1602 , 1603 00 , 1604 , 1605 , 1702 , 1704 , 1806 , 1901 , 1902 , 1904 , 1905 , 2001 , 2004 , 2005 , 2008 , 2101 , 2103 , 2104 , 2105 00 , 2106 , 2202 või 2208 CN-koodidega liittoodete saadetisi võib turuleviimise eesmärgil liitu tuua üksnes juhul, kui kõik liittoodetes sisalduvad töödeldud loomsed saadused on toodetud sellistes kolmandates riikides või nende piirkondades asuvates ettevõtetes, kust on käesoleva määruse artikli 13 kohaselt lubatud kõnealuseid töödeldud loomseid saaduseid liitu tuua, või liikmesriikides asuvates ettevõtetes.

2. Kuni komisjon esitab konkreetse loetelu nende kolmandate riikide või nende piirkondade kohta, kust on lubatud liittooteid liitu tuua, võib kolmandatest riikidest või nende piirkondadest pärit liittoodete saadetisi liitu tuua, kui on täidetud järgmised tingimused: a) lõikes 1 osutatud liitooted, mida tuleb transportida või ladustada reguleeritaval temperatuuril, peavad olema pärit kolmandatest riikidest või nende piirkondadest, kust on artikli 3 kohaselt lubatud liitu tuua igat lõpptootes sisalduvat töödeldud loomset saadust; b) lõikes 1 osutatud liittooted, mida ei pea transportima ega ladustama reguleeritaval temperatuuril ning mis sisaldavad mis tahes hulgal ternespiimapõhiseid tooteid või lihatooteid, peavad olema pärit kolmandatest riikidest või nende piirkondadest, kust on artikli 3 kohaselt lubatud liitu tuua liittootes sisalduvaid ternespiimapõhiseid tooteid või lihatooteid; c) lõikes 1 osutatud liittooted, mida ei ole vaja vedada ega ladustada reguleeritaval temperatuuril ning mis sisaldavad töödeldud loomseid saadusi (v.a ternespiimapõhiseid tooteid või lihatooteid), mille jaoks nõuded on esitatud määruse (EÜ) nr 853/2004 III lisas, peavad olema pärit kolmandatest riikidest või nende piirkondadest, kust on käesoleva määruse artikli 3 kohaselt lubatud liidu loomade ja inimeste tervishoiunõuete alusel liitu tuua lihatooteid, piimatooteid, kalandustooteid või munatooteid ning mis on kantud loetelusse vähemalt ühe sellise loomse saaduse puhul.

3. Kolmandad riigid või nende piirkonnad, kust tuuakse liitu liittooteid, kantakse rakendusmääruse (EL) 2021/405 -I lisasse riikide või piirkondadena, kellel on kooskõlas käesoleva määruse artikliga 6 olemas heakskiidetud kontrollikava nende liikide või kaupade kohta, millest on saadud liittoodetes sisalduvad töödeldud loomsed saadused, v.a kollageen, želatiin ja kõrgrafineeritud loomsed saadused.

4. Lõikeid 2 ja 3 ei kohaldata pika säilimisajaga liittoodete suhtes, mis sisaldavad ainult töödeldud loomseid saadusi või liittooteid, mis kuuluvad Euroopa Parlamendi ja nõukogu määruse (EÜ) nr 1332/2008, ( 8 ) Euroopa Parlamendi ja nõukogu määruse (EÜ) nr 1333/2008 ( 9 ) või Euroopa Parlamendi ja nõukogu määruse (EÜ) nr 1334/2008 ( 10 ) kohaldamisalasse või mis sisaldavad ainult D3-vitamiini.







VI PEATÜKK

LIITU TOOMISE NÕUDED SEOSES SERTIFITSEERIMISE JA KINNITAMISEGA

Artikkel 21

Ametlikud sertifikaadid

1. Iga järgmiste toodete saadetist võib liitu tuua üksnes siis, kui saadetisega on kaasas ametlik sertifikaat (v.a saadetised, mille lõppsihtkoht ei ole liit): a) elusloomad, kelle jaoks on määruse (EMÜ) nr 2658/87 I lisa teise osa I jaotise grupis 1 esitatud CN-koodid, kui need elusloomad on toiduloomad; b) inimtoiduks ettenähtud loomsed saadused, mille jaoks on määruse (EMÜ) nr 2658/87 I lisa teises osas esitatud järgmised koodid: i) CN-koodid gruppides 2–5, 15, 16 ja 29 või ii) HSi rubriigid 0901 , 1702 , 2105 , 2106 , 2301 , 3001 , 3002 , 3501 , 3502 , 3503 , 3504 , 3507 , 3913 , 3926 , 4101 , 4102 , 4103 ja 9602 ; ▼C1 c) idandid ja seemned, mis on ette nähtud idandite tootmiseks ja millele on osutatud järgmistes HSi alamrubriikides: 0704 90 , 0706 90 , 0708 10 , 0708 20 , 0708 90 , 0712 34 , 0712 35 , 0712 50 , 0712 60 , 0713 10 , 0713 33 , 0713 39 , 0713 40 , 0713 90 , 0910 99 , 1201 10 , 1201 90 , 1207 50 , 1207 99 , 1209 10 , 1209 21 , 1209 91 ja 1214 90 määruse (EMÜ) nr 2658/87 I lisa teise osas; ▼B d) suirapulber, millele on osutatud määruse (EMÜ) nr 2658/87 I lisa teise osa CN-koodiga 1212 99 95 ; e) elusteod (v.a meriteod), kellele on osutatud määruse (EMÜ) nr 2658/87 I lisa teise osa CN-koodiga 0307 60 00 ; f) käesoleva määruse artikli 20 lõike 2 punktides a ja b osutatud liittooted, v.a pika säilimisajaga liittooted, mis ei sisalda ternespiimapõhiseid tooteid ega muud töödeldud liha peale želatiini, kollageeni või kõrgrafineeritud loomsete saaduste.

2. Kui kalandustoodete saadetisi tuuakse liitu otse kolmanda riigi lipu all sõitvalt külmveo-, tehas- või külmutuslaevalt, võib kapten allkirjastada rakendusmääruse (EL) 2020/2235 artikli 14 lõikes 3 osutatud ametliku sertifikaadi.

3. Ametlikku sertifikaati ei ole vaja määruse (EMÜ) nr 2658/87 I lisa teise osa HSi rubriikidesse 3913 , 3926 ja 9602 kuuluvate želatiinikapslite liitu toomiseks, kui need kapslid ei ole saadud mäletsejaliste kontidest.

4. Lõikes 1 osutatud ametlike sertifikaatidega tõendatakse, et tooted vastavad: a) määrustes (EÜ) nr 178/2002, (EÜ) nr 852/2004 ja (EÜ) nr 853/2004 sätestatud nõuetele või kõnealuste nõuetega samaväärseks tunnistatud sätetele; b) kõikidele käesolevas määruses sätestatud liitu toomise erinõuetele.

5. Lõikes 1 osutatud ametlikud sertifikaadid võivad sisaldada andmeid, mida on nõutud kooskõlas muude liidu õigusaktidega inimeste ja loomade tervise kohta.

6. Lõike 1 punktis c osutatud idandite ja idandite tootmiseks ettenähtud seemnete ametlik sertifikaat peab saadetisega kaasas olema kuni ametlikus sertifikaadis märgitud sihtkohta jõudmiseni. Juhul kui saadetis jagatakse mitmeks osaks, peab ametliku sertifikaadi koopia olema kaasas saadetise iga osaga.

7. Lähteriigiks oleva kolmanda riigi pädevad asutused võivad sertifitseerida loomsete saaduste saadetisi, mille puhul nõutakse ainult inimeste terviseohutuse kinnitust, või muust kolmandast riigist pärit idandite saadetisi, kui lähteriigiks oleva kolmanda riigi pädevad asutused suudavad tagada saadetiste vastavuse käesolevas määruses sätestatud liitu toomise nõuetele.

Artikkel 22

Isiklik kinnitus

1. Kaupu liitu toova toidukäitleja koostatud ja allkirjastatud isiklik kinnitus, mille kohaselt saadetised vastavad määruse (EL) 2017/625 artikli 126 lõikes 2 osutatud kohaldatavatele nõuetele, peab kaasas olema järgmiste saadetistega: a) käesoleva määruse artikli 20 lõike 2 punktis b osutatud liittoodete saadetised, kui liittooted ei sisalda ternespiimapõhiseid tooteid ega muud töödeldud liha peale želatiini, kollageeni või kõrgrafineeritud loomsete saaduste, ning b) käesoleva määruse artikli 20 lõike 2 punktis c osutatud liittoodete saadetised.

2. Erandina lõikest 1 peab isiklik kinnitus nende liittoodete puhul, mis on määruse (EL) 2017/625 artikli 48 punkti h kohaselt piiripunktis tehtavast ametlikust kontrollist vabastatud, olema liittoodetega kaasas turulelaskmise ajal.

3. Lõikes 1 osutatud isiklik kinnitus peab tagama saadetiste jälgitavuse ning sisaldama: a) teavet liitu toodud kauba kaubasaatja ja kaubasaaja kohta; b) liittoodetes sisalduvate taimsete toodete ja töödeldud loomsete saaduste loetelu kaalu järgi kahanevas järjestuses vastavalt nende kasutamisele liittoote valmistamise ajal; c) liittootes sisalduvaid töödeldud loomseid saadusi töötleva(te) ettevõt(e)te heakskiidunumbrit, mis anti ettevõt(e)tele heakskiitmisel määruse (EÜ) nr 853/2004 artikli 4 lõike 3 kohaselt; selle numbri märgib kaupu liitu toov toidukäitleja.

4. Lõikes 1 osutatud isikliku kinnitusega tõendatakse, et: a) kolmas riik või selle piirkond, kus liittooted on toodetud, on kantud loetellu vähemalt ühes järgmises loomsete saaduste kategoorias: i) lihatooted, ii) piimatooted või ternespiimapõhised tooted, iii) kalandustooted, iv) munatooted; b) liittooteid tootev ettevõte vastab hügieenistandarditele, mis on tunnistatud samaväärseks määruses (EÜ) nr 852/2004 nõutud standarditega; c) liittooteid ei ole vaja ladustada ega transportida reguleeritaval temperatuuril; d) liittoodetes sisalduvad töödeldud loomsed saadused on pärit kolmandatest riikidest või nende piirkondadest, kust igat töödeldud loomset saadust on lubatud liitu tuua, või liikmesriikidest ning need saadused on saadud loetellu kantud ettevõtetest; e) liittoodetes kasutatud töödeldud loomsed saadused on läbinud vähemalt ühe delegeeritud määruse (EL) 2020/692 artiklis 163 lõikes 1 osutatud töötluse; esitatud on lühikirjeldus liittoodete suhtes rakendatud kõigi protsesside ja temperatuuride kohta.







VII PEATÜKK

LÕPPSÄTTED

Artikkel 23

Viited

Viiteid direktiivi 96/23/EÜ artiklile 29 tõlgendatakse viidetena käesolevale määrusele.

Artikkel 24

Kehtetuks tunnistamine

Delegeeritud määrus (EL) 2019/625 tunnistatakse kehtetuks.

Viiteid kehtetuks tunnistatud delegeeritud määrusele käsitatakse viidetena käesolevale määrusele ning neid loetakse vastavalt II lisas esitatud vastavustabelile.

Artikkel 25

Jõustumine ja kohaldamine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 15. detsembrist 2022.

Käesolev määrus on tervikuna siduv ja vahetult kohaldatav kõikides liikmesriikides.









I LISA

Käesolevas lisas esitatakse teave sellise farmakoloogiliste toimeainete, pestitsiidide ja saasteainete kontrollikava ning farmakoloogiliste toimeainete, pestitsiidide ja saasteainete ajakohastatud kontrollikava kohta, mille kolmas riik peab esitama selleks, et ta lisataks ja jäetaks artiklis 7 osutatud loetellu.

I OSA

Farmakoloogiliste toimeainete, pestitsiidide ja saasteainete kontrollikava ning farmakoloogiliste toimeainete, pestitsiidide ja saasteainete ajakohastatud kontrollikava esitamise üldnõuded

1. Farmakoloogiliste toimeainete, pestitsiidide ja saasteainete kontrollikava, mille kolmas riik peab esitama koos taotlusega, et ta lisataks artiklis 7 osutatud loetellu teatavate toiduloomade või loomsete saaduste puhul, peab sisaldama käesoleva lisa II osas täpsustatud teavet.

2. Kui kolmas riik on lisatud punktis 1 osutatud loetellu, esitab ta sellesse loetellu jäämiseks igal aastal farmakoloogiliste toimeainete, pestitsiidide ja saasteainete ajakohastatud kontrollikava, mis sisaldab III osas täpsustatud teavet.

3. Lisateavet, millega täiendatakse punktides 1 ja 2 osutatud farmakoloogiliste toimeainete, pestitsiidide ja saasteainete kontrollikava ning farmakoloogiliste toimeainete, pestitsiidide ja saasteainete ajakohastatud kontrollikava, võib esitada igal ajal.

4. Farmakoloogiliste toimeainete, pestitsiidide ja saasteainete kontrollikava ning farmakoloogiliste toimeainete, pestitsiidide ja saasteainete ajakohastatud kontrollikava esitamisel võetakse arvesse komisjoni poolt üldsusele kättesaadavaks tehtud juhenddokumente, milles käsitletakse keelatud aineid, veterinaarravimite jääke, pestitsiidide jääke ja saasteaineid.

5. Farmakoloogiliste toimeainete, pestitsiidide ja saasteainete kontrollikava saadetakse komisjonile elektrooniliselt punktis 4 osutatud juhenddokumentides kirjeldatud vormingus või muus vormingus, tingimusel et see sisaldab vajaduse korral kogu II ja III osas loetletud teavet.

II OSA

Kolmandate riikide farmakoloogiliste toimeainete, pestitsiidide ja saasteainete kontrollikava – nõutav teave

A. Farmakoloogiliste toimeainete, pestitsiidide ja saasteainete kontrollikava kohaldamisala

1) Farmakoloogiliste toimeainete, pestitsiidide ja saasteainete kontrollikavaga hõlmatud toiduloomade ja loomsete saaduste, sealhulgas liittoodete koostisainetena kasutatavate toodete loetelu, sealhulgas üksikasjad loomade liikide ja alamliikide kohta.

2) Teave farmakoloogiliste toimeainete, pestitsiidide ja saasteainete kontrollikavaga hõlmatud toiduloomade ja loomsete saaduste päritolu kohta, eelkõige teave selle kohta, kas need on kolmandas riigis toodetud täielikult kõnealusest riigist pärit loomadest või loomsetest saadustest või kas need sisaldavad loomi või loomseid saadusi, mis on pärit muudest kolmandatest riikidest või liikmesriikidest. Kui toiduloomad ja loomsed saadused ei ole toodetud kolmandas riigis, kes esitab farmakoloogiliste toimeainete, pestitsiidide ja saasteainete kontrollikava, esitatakse teave selliste loomade ja loomsete saaduste päritoluriikide ja sihtotstarbe kohta, selgitades eelkõige, kas loomsed saadused on ette nähtud liitu toomiseks sellisel kujul või liittoodete koostisosadena.

3) Eelmise aasta riiklikud tootmisandmed farmakoloogiliste toimeainete, pestitsiidide ja saasteainete kontrollikavaga hõlmatud loomaliikide ja loomsete saaduste kohta.

4) Selgitus selle kohta, kas asjaomaste loomade ja loomsete saaduste puhul hõlmab farmakoloogiliste toimeainete, pestitsiidide ja saasteainete kontrollikava riigi kogutoodangut või osa riigi toodangust (näiteks teatavate põllumajandusettevõtete/tootjate toodang või see osa teatavate ettevõtete toodangust, mis on ette nähtud liitu toomiseks). Kui hõlmatud on ainult osa riigi toodangust, siis kehtiva süsteemi kirjeldus, millega tagatakse, et liitu lubatakse tuua ainult farmakoloogiliste toimeainete, pestitsiidide ja saasteainete kontrollikavaga hõlmatud populatsioonist eraldatud loomi ja loomseid saadusi.

B. Vastutavad pädevad asutused ja nende õiguslikud volitused

1) Pädevate asutuste kontaktandmed: pädeva keskasutuse või pädevate keskasutuste nimi ja aadress ning kontaktandmed farmakoloogiliste toimeainete, pestitsiidide ja saasteainete kontrollikavaga seotud kirjavahetuseks (nt e-posti aadressid, telefoninumbrid).

2) Pädevate asutuste struktuuri kirjeldus, sealhulgas vajaduse korral organisatsiooni eri tasandid (nt keskne, piirkondlik, kohalik), asjaomased osakonnad ja organisatsiooni skeemid.

3) Kirjeldus farmakoloogiliste toimeainete, pestitsiidide ja saasteainete kontrollikava rakendamises osalevate pädevate asutuste rolli kohta, sealhulgas aspektide kohta, mis on seotud farmakoloogiliste toimeainete, pestitsiidide ja saasteainete kontrollikava koostamisega, farmakoloogiliste toimeainete, pestitsiidide ja saasteainete kontrollikava rakendamise koordineerimise ja järelevalvega, proovide kogumisega, tulemuste võrdlemise ja hindamisega, vajaduse korral mittevastavuse kordumise lõpetamiseks tõhusate, proportsionaalsete ja hoiatavate parandusmeetmete kohaldamisega, ning farmakoloogiliste toimeainete, pestitsiidide ja saasteainete ajakohastatud kontrollikava esitamisega komisjonile.

4) Farmakoloogiliste toimeainete, pestitsiidide ja saasteainete kontrollikava õiguslik alus, sealhulgas viited erisätetele, millega antakse pädevatele asutustele õigus siseneda asjaomastesse valdustesse, koguda proove, teha järeluuringuid nõuetele mittevastavate tulemuste tuvastamise korral ning näha sellistel juhtudel ette parandusmeetmed, näiteks piirata loomade liikumist, hävitada loomi või määrata trahve.

C. Farmakoloogilised toimeained

1) Farmakoloogiliste toimeainete, pestitsiidide ja saasteainete kontrollikavaga ettenähtud nõuded, eelkõige see, kas tegemist on rakendusmääruse (EL) 2022/1646 artiklis 4 osutatud nõuetega või samaväärsete nõuetega. Viimasel juhul tuleks esitada täiendavad üksikasjad selle kohta, kuidas need nõuded käsitlevad kõiki käesoleva lisa II osa C–K jagudes loetletud punkte.

2) Iga loomaliigi ja saaduse kohta farmakoloogiliste toimeainete, pestitsiidide ja saasteainete kontrollikavaga hõlmatud ainerühmade loetelu, mida on täpsustatud:

a) delegeeritud määruse (EL) 2022/1646 II lisa A osa punktis 1 A rühma ainete puhul, millele on osutatud delegeeritud määruse (EL) 2022/1646 I lisas;

b) delegeeritud määruse (EL) 2022/1644 II lisa B osa punktis 1 B rühma ainete puhul, millele on osutatud delegeeritud määruse (EL) 2022/1644 I lisas. B rühma ainete puhul võetakse kontrollikavaga hõlmatud rühmade valimisel arvesse selliste ainete lubamist ja kasutamist ning jääkidega seotud riske loomade ja loomsete saaduste puhul, mis on ette nähtud liitu toomiseks.

3) Kontrollikavaga hõlmatud ainerühmades selliste ainete ja nende markerjääkide loetelu, mida tuleb konkreetsetes maatriksites konkreetsete loomaliikide ja saaduste puhul analüüsida, sealhulgas põhjendus nende valimise kohta delegeeritud määruse (EL) 2022/1644 II lisas esitatud riskikriteeriumide alusel.

4) Proovide arv loomaliigi ja saaduse kohta iga kontrollikavaga hõlmatud ainerühma puhul rakendusmääruse (EL) 2022/1646 I lisas esitatud kontrollisageduse alusel, või samaväärsed tagatised. Selliste proovivõtukohtade ja loomade või loomsete saaduste valikukriteeriumide kirjeldus, mida tuleb valida delegeeritud määruse (EL) 2022/1644 II lisas esitatud kriteeriumide alusel.

5) Sellise proovivõtustrateegia kirjeldus, milles selgitatakse, kuidas selles käsitletakse delegeeritud määruse (EL) 2022/1644 III lisa sätteid.

D. Pestitsiidid

1) Loetelu ainetest, mida on kontrollitud vastavalt farmakoloogiliste toimeainete, pestitsiidide ja saasteainete kontrollikavale, ning vastav proovide arv selliste toiduloomade ja loomsete saaduste kategooriate kaupa, mis on hõlmatud farmakoloogiliste toimeainete, pestitsiidide ja saasteainete kontrollikavaga vastavalt rakendusmääruses (EL) 2021/1355 sätestatud nõuetele.

2) Põhjendus farmakoloogiliste toimeainete, pestitsiidide ja saasteainete kontrollikavaga hõlmatud ainete valimiseks, eelkõige asjaolu, et uuritavate ainete valik on kasutatavate pestitsiide puhul tüüpiline.

3) Kontrollidega tuleb anda tagatised selle kohta, et liitu toomiseks ettenähtud loomset päritolu toit vastab määruses (EÜ) nr 396/2005 osutatud jääkide piirnormidele. Need tagatised tuleb ette näha kõigi kolmandas riigis lubatud pestitsiidide puhul, eelkõige selliste pestitsiidide puhul, millele on antud luba kolmandas riigis, kuid mis ei ole liidus lubatud.

4) Kontrollikavaga hõlmatud pestitsiidide valimise põhjendus, võttes arvesse loomasöödast ja keskkonnast tulenevaid riske ning pestitsiide, mille puhul on liidus kehtestatud jääkide piirnormid, ning kavandatud proovide arvu põhjendus, mis põhineb usaldusväärsuse tasemel, mis on saavutatud liidu õigusaktides sätestatud jääkide piirnormide teatava protsendi ületamise kindlaksmääramisel liitu toomiseks ettenähtud loomade ja loomsete saaduste puhul.

E. Saasteained

1) Loetelu saasteainetest, mida kooskõlas delegeeritud määruses (EL) 2022/931 ja rakendusmääruses (EL) 2022/932 sätestatud nõuetega on uuritud vastavalt farmakoloogiliste toimeainete, pestitsiidide ja saasteainete kontrollikavale ning vastav proovide arv selliste toiduloomade ja loomsete saaduste kategooriate kaupa, mis on hõlmatud farmakoloogiliste toimeainete, pestitsiidide ja saasteainete kontrollikavaga.

2) Põhjendus farmakoloogiliste toimeainete, pestitsiidide ja saasteainete kontrollikavaga hõlmatud saasteainete valimiseks, võttes arvesse loomasöödast ja keskkonnast tulenevaid riske, samuti saasteaineid, mille suhtes on liidus kehtestatud piirnormid farmakoloogiliste toimeainete, pestitsiidide ja saasteainete kontrollikavaga hõlmatud loomsetes saadustes.

F. Analüüsimeetodid ja laborid

1) Loetelu ametlikest laboritest või lepingulistest laboritest või mõlematest, kes tegelevad farmakoloogiliste toimeainete, pestitsiidide ja saasteainete kontrollikava raames analüüside tegemisega.

2) Farmakoloogiliste toimeainete, pestitsiidide ja saasteainete kontrollikava raames analüüse tegevate ametlike laborite akrediteerimisstaatus, sealhulgas akrediteerimisulatus.

3) Iga labori kohta kõikide farmakoloogiliste toimeainete, pestitsiidide ja saasteainete kontrollikavas kasutatud meetodite loetelu viitega sellele, kas need on lisatud farmakoloogiliste toimeainete, pestitsiidide ja saasteainete kontrollikavaga hõlmatud konkreetsete maatriksite akrediteerimisulatusse või mitte.

4) Iga labori kohta farmakoloogiliste toimeainete, pestitsiidide ja saasteainete kontrollikavas kasutatud meetodite loetelu viitega sellele, kas kooskõlas asjaomaste liidu eeskirjade või samaväärsete eeskirjadega on need farmakoloogiliste toimeainete, pestitsiidide ja saasteainete kontrollikavaga hõlmatud konkreetsete maatriksite puhul valideeritud või mitte, täpsustades valideerimiseks kasutatud standardi.

5) Iga farmakoloogiliste toimeainete, pestitsiidide ja saasteainete kontrollikava jaoks uuritud aine kohta analüüsitulemuste tõlgendamiseks kasutatavate analüüsimeetodite ja regulatiivsete standardite loetelu ning analüüsimeetodite toimivusnõuded, sealhulgas teave järgmise kohta:

a) analüüsitud aine ja markerjäägid;

b) analüüsitud maatriksid;

c) analüüsimeetodi identifitseerimine (nt ELISA, LC-MS/MS, AAS);

d) analüüsimeetodi liik (sõeluuringu- või kinnitamismeetod);

e) kasutatud sõeluuringu- ja kinnitamismeetodid, tuvastamispiirid ja määramispiirid, või kui see on asjakohane, kinnitamist võimaldav otsustuspiir (CCα) ja sõeluuringumeetodi tuvastamissuutlikkus (CCß), nagu on määratletud rakendusmääruse (EL) 2021/808 artikli 2 teise lõigu punktides 14 ja 15;

f) kontsentratsioon, mille ületamisel loetakse tulemus farmakoloogiliste toimeainete, pestitsiidide ja saasteainete kontrollikava tähenduses nõuetele mittevastavaks. Eelkõige tuleb märkida erinevused liidu õigusaktides sätestatud piirmääradest.

G. Farmakoloogilised toimeained, mida on lubatud kasutada veterinaarravimites või söödalisanditena toiduloomade puhul ning nimetatud ainete kasutamise keeld selliste loomade puhul

1) Siseriiklikud õigusaktid, millega reguleeritakse veterinaarravimite turuleviimist ja kasutustingimusi seoses farmakoloogiliste toimeainete, pestitsiidide ja saasteainete kontrollikavaga hõlmatud toiduloomade liikidega, sealhulgas viited asjakohastele sätetele.

2) Farmakoloogiliste toimeainete, pestitsiidide ja saasteainete kontrollikavaga hõlmatud toiduloomade puhul lubatud veterinaarravimite loetelu, milles on iga toote puhul märgitud ravimi nimetus, selles sisalduv(ad) farmakoloogilis(ed) toimeaine(d) ja sihtliigid. Loetelus tuleb esile tõsta ained, mis on lubatud kolmandas riigis, kuid mis ei ole liidus selliseks kasutuseks lubatud. Loetelu sisaldab ka söödalisandeid, mis on farmakoloogilised toimeained, nagu antibiootikumid, koktsidiostaatikumid ja histomonostaatikumid.

3) Sellise kehtiva süsteemi kirjeldus, millega tagatakse, et iga aine puhul, mida kolmandas riigis on lubatud kasutada farmakoloogiliste toimeainete, pestitsiidide ja saasteainete kontrollikavaga hõlmatud loomaliikide puhul, kuid mis ei ole liidus selliseks kasutamiseks lubatud, ei esine jääke sellises kontsentratsioonis, mida saab usaldusväärselt määrata liitu toomiseks ettenähtud loomades või loomsetes saadustes. Tuleb esitada tõendid selle kohta, et selliseid aineid on farmakoloogiliste toimeainete, pestitsiidide ja saasteainete kontrollikava raames uuritud asjakohastes maatriksites asjaomaste loomade ja loomsete saaduste puhul.

4) Märge selle kohta, kas mõnda määruse (EL) nr 37/2010 lisa tabelis 2 loetletud ainet on lubatud kasutada farmakoloogiliste toimeainete, pestitsiidide ja saasteainete kontrollikavaga hõlmatud toiduloomaliikide puhul. Kui niisugused ained on lubatud, esitatakse sellise süsteemi kirjeldus, millega tagatakse, et selliste ainetega ravitud loomi ja nende saadusi ei lubata liitu tuua. Kui selliste ainete kasutamine toiduloomadel on kolmandas riigis keelatud, esitatakse viide selle keelu riiklikule õiguslikule alusele.

5) Kinnitus selle kohta, et stilbeenide (st stilbeen, stilbeeni derivaadid, nende soolad ja estrid) või türeostaatiliste ainete kasutamine ei ole lubatud farmakoloogiliste toimeainete, pestitsiidide ja saasteainete kontrollikavaga hõlmatud toiduloomaliikide puhul, olenemata nende vastavusest liitu toomise nõuetele, ning viide selle keelu riiklikule õiguslikule alusele.

6) Märge selle kohta, kas östrogeense, androgeense või gestageense toimega aineid ja beetaagoniste on lubatud kasvusoodustajatena kasutada farmakoloogiliste toimeainete, pestitsiidide ja saasteainete kontrollikavaga hõlmatud toiduloomaliikide puhul. Kui sellised ained on lubatud, esitatakse sellise kehtiva süsteemi üksikasjalik kirjeldus, millega tagatakse, et ravitud loomi ei lubata liitu tuua. Kui sellised ained ei ole lubatud või on selgesõnaliselt keelatud, esitatakse viide selle keelu riiklikule õiguslikule alusele.

H. Eriteave veiste, kitsede ja lammaste ning nende loomsete saaduste, sealhulgas piima kohta

1) Märge selle kohta, kas 17-beetaöstradioolile ja selle estrilaadsetele derivaatidele on antud luba ja kas seda kasutatakse asjaomase liigi puhul veterinaarravimites igal eesmärgil, sealhulgas zootehnilistel või ravieesmärkidel. Kui niisugused ained on lubatud, esitatakse sellise süsteemi kirjeldus, millega tagatakse, et selliste ainetega ravitud loomi ja nende saadusi ei lubata liitu tuua. Kui sellised ained on keelatud, esitatakse viide selle keelu riiklikule õiguslikule alusele.

2) Veised, kitsed ja lambad ning nende loomsed saadused, sealhulgas piim, mida on lubatud liitu tuua kolmandast riigist, mis on kantud rakendusmääruse (EL) 2021/405 -I lisas esitatud farmakoloogiliste toimeainete, pestitsiidide ja saasteainete heakskiidetud kontrollikavaga kolmandate riikide loetellu, peavad olema pärit asjaomasest kolmandast riigist või liikmesriikidest või muudest kolmandatest riikidest, kus rakendatakse komisjoni poolt heaks kiidetud farmakoloogiliste toimeainete, pestitsiidide ja saasteainete kontrollikava.

I. Eriteave mee kohta

1) Kui antimikroobikumid on lubatud mesilastel esinevate haiguste raviks või ennetamiseks, siis sellise kehtiva süsteemi kirjeldus, millega tagatakse, et liitu toomiseks ettenähtud mees ei ole jääke koguses, mida on võimalik määrata.

2) Mesi, mis on ette nähtud liitu toomiseks kolmandast riigist, mis on kantud rakendusmääruse (EL) 2021/405 -I lisas esitatud farmakoloogiliste toimeainete, pestitsiidide ja saasteainete heakskiidetud kontrollikavaga kolmandate riikide loetellu, peab olema pärit asjaomasest kolmandast riigist või liikmesriikidest või muudest kolmandatest riikidest, kus rakendatakse komisjoni poolt heaks kiidetud farmakoloogiliste toimeainete, pestitsiidide ja saasteainete kontrollikava.

J. Eriteave vesiviljeluse kohta

1) Kui mis tahes tootmisetapis on lubatud kasutada värvaineid haiguste raviks ja ennetamiseks, siis kasutatud värvainete kirjeldus ja nende kalatoodete (sealhulgas koorikloomade) kirjeldus, mille puhul kasutamine on lubatud, ning kehtiva süsteemi kirjeldus, millega tagatakse, et liitu toomiseks ettenähtud vesiviljelustoodetes ei esine jääke koguses, mida on võimalik määrata.

2) Vesiviljelustooted, mis on ette nähtud liitu toomiseks kolmandast riigist, mis on kantud rakendusmääruse (EL) 2021/405 -I lisas esitatud farmakoloogiliste toimeainete, pestitsiidide ja saasteainete heakskiidetud kontrollikavaga kolmandate riikide loetellu, peavad olema pärit asjaomasest kolmandast riigist või liikmesriikidest või muudest kolmandatest riikidest, kus rakendatakse komisjoni poolt heaks kiidetud farmakoloogiliste toimeainete, pestitsiidide ja saasteainete kontrollikava.

K. Eriteave hobuslaste kohta

1) Sellise kehtiva süsteemi kirjeldus, millega tagatakse, et hobuslasi, keda on ravitud ainetega, mis on liidus keelatud või mida on keelatud kasutada toiduloomadel, ja sellistest loomadest saadud inimtoiduks ettenähtud tooteid ei lubata liitu tuua. Kirjeldada tuleb sellise süsteemi järgmisi elemente:

a) hobuslaste identifitseerimine ja jälgitavus;

b) veterinaarravimite manustamise arvestuse pidamine;

c) andmed kõigi ravimeetodite kohta, mille puhul on kasutatud farmakoloogilisi toimeaineid.

2) Kui hobuslasi on ravitud ainetega, mida peetakse liidu eeskirjade kohaselt oluliseks, siis sellise kehtiva süsteemi kirjeldus, millega tagatakse, et sellistest loomadest saadud toitu ei lubata liitu tuua enne, kui viimasest ravist on möödunud kuus kuud.

3) Toiduloomadest hobuslased, keda lubatakse liitu tuua, peavad olema pärit sellisest kolmandast riigist, kes kavatseb tuua liitu hobuslasi, või muudest kolmandatest riikidest, kus rakendatakse komisjoni poolt heaks kiidetud farmakoloogiliste toimeainete, pestitsiidide ja saasteainete kontrollikava.

L. Artikli 8 lõigetes 1 ja 2 osutatud kolmandate riikide poolt esitatav eriteave

1) Kolmanda riigi pädeva asutuse kinnitus selle kohta, et loomsed saadused, mis on ette nähtud liitu toomiseks sellisel kujul või liittoodete koostisosana, on pärit üksnes kolmandatest riikidest, mis on kantud selliste kolmandate riikide loetellu, kus on olemas kõnealuste toiduloomade või loomsete saaduste farmakoloogiliste toimeainete, pestitsiidide ja saasteainete heakskiidetud kontrollikava, ning et asjaomase riigi poolt selleks kehtestatud menetlused on piisavad, et tagada kõnealuste loomsete saaduste jälgitavus ja päritolu.

2) Kolmanda riigi pädeva asutuse põhjalik kirjeldus kolmandas riigis kehtestatud menetluste kohta, millega põhjendatakse punktis 1 osutatud kinnitust.

M. Eriteave kestade kohta

Sellise kehtiva süsteemi kirjeldus, millega tagatakse, et kestade töötlemisel ei ole kasutatud antimikroobikume, mille kasutamine toiduloomadel on liidus keelatud vastavalt määruse (EL) nr 37/2010 lisa tabelile 2.

III OSA

Farmakoloogiliste toimeainete, pestitsiidide ja saasteainete ajakohastatud kontrollikava – nõutav teave

A. Farmakoloogiliste toimeainete, pestitsiidide ja saasteainete ajakohastatud kontrollikavasse tehtavad muudatused

1) Ajakohastatud tootmisandmed farmakoloogiliste toimeainete, pestitsiidide ja saasteainete kontrollikavaga hõlmatud loomade ja loomsete saaduste kohta ning mõju kavandatud proovide arvule.

2) Üksikasjad kõigi muutuste kohta, mis on toimunud pärast farmakoloogiliste toimeainete, pestitsiidide ja saasteainete kontrollikava esitamist eelmisel aastal, ning mis muudavad II osa A–M jaos esitatud teavet.

3) Muudatuste puudumise korral lisatakse II osa A–M jagudesse märge selle kohta, et muudatusi ei ole toimunud.

B. Eelmise aasta farmakoloogiliste toimeainete, pestitsiidide ja saasteainete kontrollikava rakendamise tulemused

1) Eelmise aasta farmakoloogiliste toimeainete, pestitsiidide ja saasteainete kontrollikava rakendamise tulemused koos farmakoloogiliste toimeainete, pestitsiidide ja saasteainete ajakohastatud kontrollikavaga.

2) Põhjendus kõigi võimalike lahknevuste kohta proovide arvu või analüüsitavate ainete ning proovide arvu ja/või tegelikult analüüsitud ainete vahel.

3) Üksikasjad liidus kehtestatud farmakoloogiliste toimeainete ja pestitsiidide jääkide piirnormidele või saasteainete piirnormidele mittevastavuse tulemuste kohta, sealhulgas iga sellise nõuetele mittevastava tulemuse puhul proovide võtmise kuupäevad, analüüsitulemuste kättesaadavaks tegemise kuupäevad, tuvastatud markerjäägid, mõõdetud kontsentratsioonid, kasutatud analüüsimeetodid ja asjaomased laborid.

4) Iga nõuetele mittevastava tulemuse puhul pädevate asutuste poolt tehtud järeluurimiste tulemuste kirjeldus, mittevastavuse põhjus ja kõik meetmed, mis on võetud mittevastavuse kordumise vältimiseks.









II LISA

Artikli 24 teises lõigus osutatud vastavustabel







Delegeeritud määrus (EL) 2019/625 Käesolev määrus Artikkel 1 Artikkel 1 Artikkel 2 Artikkel 2 Artikkel 3 Artikkel 3 Artikkel 4 Artikkel 4 Artikkel 5 Artikkel 13 Artikkel 6 Artikkel 14 Artikkel 7 Artikkel 15 Artikkel 8 Artikkel 16 Artikkel 9 Artikkel 17 Artikkel 10 Artikkel 18 Artikkel 11 Artikkel 19 Artikkel 12 Artikkel 20 Artikkel 13 Artikkel 21 Artikkel 14 Artikkel 22